**A Szlovákiai Magyar Társadalmi és Közművelődési Szövetség – Csemadok programja**

A Szlovákiai Magyar Társadalmi és Közművelődési Szövetség – Csemadok nyitott kulturális, társadalmi, érdekvédelmi szövetség, amely segíti a magyar civil társadalom működését, tudatosítva:

* hogy a Szlovák Köztársaság területén élő magyarok nem kisebbség, hanem ezen a területen őshonos nemzeti közösség, a magyar nemzet része,
* hogy a Szlovákia területén élő magyarság nem szakadt el önként Magyarországtól, és hovatartozása kérdésében soha nem kapta meg az önrendelkezés jogát, sem lehetőségét,
* hogy a nemzeti közösséghez való tartozás érzése emberi alapérték,
* hogy elsőrendű feladat a magyar nemzet önbecsülésének helyreállítása (a nemzeti önvizsgálat, önértékelés, önérzet megerősítése)

Tudatosítva, hogy nemzeti létünk meghatározásának feltétele a nemzeti értékőrzés, hagyományőrzés és közösségszervezés, tevékenysége során az alábbi célok elérését tekinti megkülönböztetett fontosságúnak:

* elősegíteni a szlovákiai magyar nemzeti közösség önszerveződését,
* korunk követelményeinek megfelelő szinten, az önigazgatás elve alapján hozzájárulni a szlovákiai magyarság közművelődéséhez (a megalakulása óta eltelt évtizedek alatt kifejtett tevékenységének tapasztalataira és eredményeire építve)
* kiemelt feladatként kezelni a tagság és a szlovákiai magyarok önazonosságának megtartását és fejlesztését, nemzeti kultúránk, hagyományaink és anyanyelvünk megőrzését és ápolását, különös tekintettel az anyanyelvű oktatás biztosítására az óvodáktól az egyetemig, célul kitűzve egész felvidéki magyar közösségünk gyarapodását,
* a Szlovák Köztársaság jogrendjével összhangban, az európaiság szellemében részt vállalni a nemzetiségi kultúra országos feladatainak megvalósításában, ebből eredően a szövetség alanyi jogon igényt tart a zavartalan működést biztosító törvényi háttér megteremtésére. és állami költségvetési támogatásra
* együttműködni az azonos vagy hasonló célokat felvállaló civil szervezetekkel, kiemelten a szövetség által alapított intézményekkel

**A Csemadok céljai és állandó jellegű feladatai**

Szövetségünk nyitott minden kulturális érték iránt. Közművelődési tevékenységével támogatja és ösztönzi:

* a felvidéki magyarság társadalmi és közművelődési önszerveződését, nemzeti identitástudatának megőrzését, erősítését és kulturális hagyományainak ápolását,
* a szlovákiai magyarság kulturális és szellemi fejlődésének elősegítését, az egyetemes magyar kultúra értékeinek megismerését és átörökítését,
* az anyanyelv szabad használatának további biztosítását és bővítését az oktatás, a kultúra a művelődés és a közélet területén,
* a szülőföldhöz és az anyanyelvhez való jogtudat, az egységes magyar nemzethez való tartozás érzésének kialakítását, hangsúlyozva nemzeti ünnepeink identitást erősítő jelentőségét,
* a történelmi múlt feltárását és intézményes kereteinek kialakítását, tárgyi értékeink megőrzését és bemutatását,
* természeti örökségünk megőrzését, tájképünk identitástudatot erősítő jellegének megtartását,
* a fiatalság fokozott bevonását a szervezetek munkájába már óvodás kortól, saját módszereivel hozzájárulni az anyanyelvi oktatásban részesülő gyermekek arányának növeléséhez,
* az ifjúsággal való munka kiterjesztését, a fiatal korosztály bevonását az  alapszervezeteink életébe
* tagságunk bővítését, a magyar kultúrával és közélettel eddig kapcsolatba nem kerülő személyek bevonását a Szövetség tevékenységébe,
* a szórványban és a peremvidéken élő magyarság felzárkóztatását, széleskörű tájékoztatását,  a kis közösségek felkarolását
* cselekvési terv kidolgozását és rendszeres megújítását a szórványosodó közösségek számára,
* a szlovák településeken lévő szórványfoszlányok felkutatását és kapcsolatok kialakítását
* a szövetség jeles személyiségei életművének feldolgozását,
* az együttműködést a magyar történelmi egyházakkal, a helyi és a kerületi önkormányzatokkal, a kistérségi tömörülésekkel, a Szlovákia Magyar Cserkész Szövetséggel, a Szlovákiai Magyar Pedagógus Szövetséggel, a Szlovákiai Magyar Szülők Szövetségével
* a Szlovák Köztársaság területén élő nemzeti közösségekkel és etnikai csoportokkal való sokoldalú együttműködést,
* a nemzetközi szerződések által is szorgalmazott határon átnyúló együttműködést a magyarországi kulturális szövetségekkel, valamint a más országokban élő kisebbségek, illetve a szórványban élő magyarok szervezeteivel,
* a Csemadok országos rendezvényeinek az összehangolását

**A Csemadok rövid távú feladatai az elkövetkező Országos Közgyűlésig terjedő időszakban:**

* Erősíteni és korszerűsíteni a szervezeti életet (tagnyilvántartás, a tagdíjak rendezése stb.), növelni a taglétszámot,
* Méltóképpen megemlékezni a Csemadok megalakulásának 75. évfordulójáról,
* A Csemadok tevékenységét biztosító, elősegítő intézményeket létesíteni, beleértve a modern kommunikációs technológiák és a közösségi háló lehetőségeit,
* Folytatni a Szövetségen belüli információs rendszer építését, folyamatosan frissíteni a Csemadok honlapját. Kapcsolattartási formákat  találni a vészhelyzet időszakára, tartani a személyes kapcsolatot az idős, beteg Csemadok tagokkal,
* Bővíteni a Csemadok házak hálózatát,
* A fiatalság bevonása által növelni a már korábban bevezetett ifjúsági kártya hitelét,
* Tisztviselőink számára képzést nyújtani a kultúra modern menedzselésének témakörében,
* Nemzettudatunk erősítése érdekében emlékezzünk meg a jeles történelmi, irodalmi, tudományos eseményekhez és személyekhez kötődő kerek évfordulókról. Fordítsunk kellő figyelmet az író-olvasó találkozók, elsősorban a hazai magyar szerzőkkel való összejövetelek megszervezésének. Méltóképpen emlékezni a jubileumokra, pl. 2023-ban Petőfi és Madách évfordulójára, 2024-ben Csokonai és Jókai évfordulójára,
* Csemadok szórvány programjának kidolgozása,
* Csemadok ifjúsági programjának kidolgozása

**Működési formák**

A Szövetség működésének szervezeti kereteit, a különböző tevékenységi formák megvalósítását az alapszervezetek és a közművelődési közösségek biztosítják. Az együttműködés, együttgondolkodás és szakértelem záloga a regionalizmus elve alapján létrejött országos tanács, az országos elnökség, az elnökök tanácsa a területi választmányok aktív szervező és irányító munkája, valamint a felkészült szakmai háttér.

Anyanyelvünk értékeinek megőrzése, ápolása és művelése érdekében szövetségünk nyelvművelő összejöveteleket, anyanyelvi vetélkedőket, nyelvjárásgyűjtést, író-olvasó találkozókat, gyermek- és ifjúsági olvasó-, valamint nyári anyanyelvi táborokat szervez.

Szövetségünk támogatja és terjeszti a művészeti értékeket (irodalmat, zenét, táncot, képzőművészetet, stb.) és a tudományos és természettudományos ismeretterjesztést. E célból a belső szervezeti élet minden szintjén s a szakmai társaságokkal együttműködve tudományos tanácskozásokat, kiállításokat, hangversenyeket, színházi bemutatókat és látogatásokat, kirándulásokat, irodalmi és kulturális napokat, író-olvasó találkozókat, képzőművészeti, zenei, művelődési vetélkedőket, tudománynépszerűsítő rendezvényeket, film-, videó-, fotóklubokat szervez és tart fenn, valamint aktívan segíti a tudományos és művészeti kiadványok megjelenését és terjesztését.

Gyermektáborok, gyermek játszóházak, természetjárók körének létrehozásával kiemelt módon segíti a gyermek és ifjúsági közösségeket, elősegítve ezzel a fiatalok közeledését Szövetségünkhöz.

Honismereti, természetrajzi, néprajzi, környezetvédelmi gyűjtéseket, kiállításokat, táborokat és ismeretterjesztő tanfolyamokat, tanulmányi kirándulásokat és nyelvi táborokat szervez, népszerűsíti a hagyományos népi mesterségeket, ösztönzi azok gyakorlati oktatását, megmaradását és továbbadását.

A szlovákiai magyarság egyre aggasztóbbá váló megosztottságának lefékezésére Szövetségünk nagyon sürgősnek tartja az egyetemes magyar és helyi forrásokból táplálkozó történelmi tudat kialakítását és megőrzését. Szorgalmazza szellemi és tárgyi értékeink (történelmi és népi építmények, emléktáblák, szobrok, emlék és kegyhelyek, helytörténeti és honismereti emlékszobák, temetők, síremlékek, dűlőnevek stb.) feltárását, számbavételét, rendszerbe gyűjtését, feldolgozását, valamint újak megteremtését.

A hagyományőrzés érdekében támogatja a jeles történelmi évfordulókról, helytörténeti eseményekről való megemlékezést, falunapok szervezését, régi népszokások felelevenítését, emlékszobák, emlékművek létrehozását, jellegzetes kultúrtájaink megismertetését, a hagyományőrző csoportok jubileumainak megtartását.

Szorgalmazza a népi kultúra szellemi és tárgyi emlékanyagának tudományos igényű feltárását és dokumentálását. A magyar tannyelvű iskolákra és a helyi önkormányzatok segítségére is támaszkodva törekszik a néphagyományok ma is élő, vagy időszerűsíthető területeinek ápolására és továbbadására. E célból honismereti, néprajzi, tájvédelmi, környezetvédelmi gyűjtéseket, táborokat, ismeretterjesztő tanfolyamokat és tanulmányi kirándulásokat valósít meg.

A helyi önkormányzatokkal, a múzeumokkal, irattárakkal, könyvtárakkal, képtárakkal együttműködésben az anyagfeltárás és feldolgozás intézményesítésére törekszik.

A kisközösségek kialakítása és személyiségalakító szerepének elmélyítése végett szövetségünk kiemelt figyelmet szentel a pódiumművészet és a hagyományápolás céljából létrejött csoportok és baráti társaságok tevékenységének a szövetség keretein belüli biztosítására.

A műkedvelő társulások tevékenysége, fejlődése és a műsorok színvonalának fenntartása érdekében más szlovákiai magyar civil szervezetekkel együttműködve helyi, területi és országos versenyeket, bemutatókat, fesztiválokat szervez.

Szövetségünk továbbra is támogatja a fiatalok közművelődési és öntevékeny művészeti tevékenységét. Országos, körzeti, járási előadóversenyeket, nyelvművelő napokat, zenei emléknapokat, gyermek-, ifjúsági bábos és színjátszó seregszemléket, nyári nemzetközi anyanyelvi táborokat, történelmi és honismereti vetélkedőket szervez.

Szövetségünk szükségesnek tartja sokrétű interetnikus kapcsolatok kialakítását, a kölcsönös megismerésen alapuló konfliktusmentes együttélést és a kulturális értékek cseréjét. Törekszik az egymás identitását tiszteletben tartó, egyenrangú alapokon nyugvó együttélésre a szlováksággal és az itt élő többi nemzeti közösségekkel, közös történelmi múltunk, kulturális hagyományaink megbecsülésére, s ezek értékeinek közös ápolására.

Sokrétű kulturális, népművelő és társadalmi tevékenységünk legfontosabb és elsődleges célja a jövőben is tagságunk és járásaink magyarsága nemzettudatának elmélyítése, nemzeti identitásának alakítása lesz. Erősíteni akarjuk tagságunk szülőföldhöz való jogtudatát és az egységes magyar nemzethez tartozás érzésének elmélyítését.

Érsekújvár, 2021. szeptember 15.